KIRJALLINEN KYSYMYS E-2321/01

esittäjä(t): Rodi Kratsa-Tsagaropoulou (PPE-DE) neuvostolle

(3. elokuuta 2001)

Aihe: Ihmiskauppa ja ihmisten salakuljetus Euroopan unionissa, Kreikan tapaus

Yhdysvaltojen ulkoministeriön ihmiskauppaa ja ihmisten salakuljetusta koskevassa äskettäisessä raportissa todetaan, että joistakin Euroopan unionin jäsenvaltioista ja ehdokasvaltioista puuttuvat ihmiskaupan torjuntaan soveltuvat suunnitelmat ja rakenteet.

Raportissa kritisoidaan erityisesti Kreikkaa, joka mainitaan Balkanin ja entisen Neuvostoliiton maista lähtöisin olevien naisten vastaanottomaana. Nämä naiset jäävät Kreikkaan tai heidät salakuljetetaan edelleen Länsi-Eurooppaan.

Kreikka on ainut Euroopan unionin jäsenvaltio, joka on kyseisessä raportissa sijoitettu pahimpaan luokkaan yhdessä kolmannen maailman maiden kanssa.

Katsooko neuvosto, että sen toimet ovat riittäviä niiden henkilöiden turvallisuuden ja ihmisarvon suojelemiseksi, joita tämä vitsaus uhkaa? Mitä aloitteita se aikoo laatia tämän ilmiön tehokkaaksi torjumiseksi?

Aikooko se tehdä Europolin, Interpolin ja jäsenvaltioiden poliisiviranomaisten välistä yhteistyötä koskevia konkreettisia aloitteita kyseisen ongelman ratkaisemiseksi?

Mikä on sen kanta Kreikassa vallitsevaan erityisen huonoon tilanteeseen, kun on kyse tätä ilmiötä koskevasta institutionaalisesta kehyksestä, sen ennaltaehkäisystä ja torjumisesta sekä uhrien kohtelusta? Miten se aikoo puuttua tähän tilanteeseen?

Vastaus

(12. helmikuuta 2002)

Neuvosto toteaa kysyjälle, että se pääsi istunnossaan 27. ja 28. syyskuuta 2001 poliittiseen yhteisymmärrykseen ehdotuksesta puitepäätökseksi ihmiskaupan torjunnasta, tämän kuitenkaan vaikuttamatta parlamentaarisiin varaumiin ja parlamentin lausunnon tarkasteluun. Puitepäätöksen tarkoituksena on varmistaa, että jokainen jäsenvaltio toteuttaa tarvittavat toimet, jotta sellaiset teot kuin henkilön värväys, kuljettaminen, siirtäminen ja kätkeminen sekä tämän jälkeen tapahtuva vastaanottaminen, mukaan lukien henkilön hallinnan vaihto tai siirto, olisivat rangaistavia silloin, kun tarkoituksena on kyseisen henkilön tekemän työn tai tarjoamien palvelujen hyväksikäyttäminen, ainakin silloin kun tämä tapahtuu pakkotyön tai muun pakollisen työn tai pakottamalla saatujen palvelujen, orjuuden tai orjana tai epävapaana pitämisen kaltaisten käytäntöjen muodossa, sekä silloin, kun tarkoituksena on hänen hyväksikäyttönsä prostituutiossa tai muu seksuaalinen hyväksikäyttö, kuten pornografia. Samassa istunnossa neuvosto esitti suuntaviivat, joiden pohjalta on tarkoitus päästä poliittiseen yhteisymmärrykseen ehdotuksesta puitepäätökseksi lasten seksuaalisen hyväksikäytön ja lapsipornografian torjumisesta, ja kehotti valmistelevia elimiään jatkamaan tiiviisti asian käsittelyä.

Kaikilla Euroopan unionin jäsenvaltioilla on tarvittavat edellytykset laittomien maahanmuuttajien vastaanottamiseksi inhimillisissä oloissa eri kansainvälisten yleissopimusten, kuten vuoden 1950 Euroopan ihmisoikeussopimuksen, vaatimusten mukaisesti.

Kyseiset infrastruktuurit voivat kuitenkin yksittäisissä tapauksissa osoittautua riittämättömiksi, erityisesti silloin, kun laittomia maahanmuuttajia tulee suuria määriä lyhyessä ajassa. Monet jäsenvaltiot ovat tehneet huomattavia ponnistuksia voidakseen toimia mahdollisimman hyvin tällaisissa tilapäisissä olosuhteissa.

Muistutamme kysyjää kuitenkin siitä, että laittomien maahanmuuttajien vastaanottamista koskevat toimenpiteet jäsenvaltioissa kuuluvat jäsenvaltioiden toimivaltaan, ja niistä toimista, joita Euroopan unioni on tehnyt ihmiskaupan ja ihmisten seksuaalisen hyväksikäytön torjumiseksi, mainitaan puolestaan vastauksessa, joka annettiin Euroopan parlamentin toukokuisessa täysistunnossa Strasbourgissa hänen suulliseen kysymykseensä nro H-0431/01 lapsikaupasta Afrikassa (yhteinen vastaus tähän kysymykseen ja Manuel Pérez Álvarezin esittämään kysymykseen H-0396/01 Etinero-aluksesta).